ครม.อนุมัติเว้นภาษีเงินปันผลให้บริษัทควบรวมกิจการ
ครม.ยกเว้นภาษีเงินปันผลสำหรับบริษัทที่ควบรวมกิจการ เชื่อช่วยส่งเสริมการควบรวมกิจการสอดคล้องกับแนวทางปรับปรุงโครงสร้างตลาดทุนไทย
28 ธ.ค. 2553

ครม.ยกเว้นภาษีเงินปันผลสำหรับบริษัทที่ควบรวมกิจการ เชื่อช่วยส่งเสริมการควบรวมกิจการสอดคล้องกับแนวทางปรับปรุงโครงสร้างตลาดทุนไทย
นายวัชระ กรรณิการ์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี ( ครม. ) เห็นชอบมาตรการภาษีเพื่อสนับสนุนการควบรวมกิจการ  โดยให้ยกเว้นภาษีเงินสำหรับเงินปันผล ที่ได้จากบริษัทที่ตั้งขึ้นตามกฎหมายไทย หรือเงินส่วนแบ่งกำไรที่ได้จากกองทุนรวมที่จัดตั้งขึ้นตามกฎหมายว่าด้วยหลักทรัพย์และตลาดหลักทรัพย์ ให้แก่บริษัทมหาชนจำกัด หรือบริษัทจำกัดใหม่อันได้ควบเข้ากันหรือเป็นผู้รับโอนจากการโอนกิจการทั้งหมดให้แก่กัน เป็นจำนวนกึ่งหนึ่งของเงินปันผลหรือส่วนแบ่งกำไรที่ได้รับ 
ทั้งนี้บริษัทดังกล่าว ต้องถือหุ้นหรือหน่วยลงทุนที่ก่อให้เกิดเงินปันผลหรือเงินส่วนกำไรไม่น้อยกว่า 3 เดือน นับตั้งแต่วันที่ได้หุ้นหรือหน่วยลงทุนที่ก่อให้เกิดเงินปันผลหรือเงินส่วนแบ่งกำไรไม่น้อยกว่า 3 เดือน นับตั้งแต่วันที่มีเงินได้จากเงินปันผลและได้มีการควบรวมกิจการเป็นบริษัทใหม่ หรือได้โอนกิจการทั้งหมดให้แก่บริษัทผู้รับโอน จะได้รับสิทธิในการยกเว้นภาษีเงินได้สำหรับเงินปันผลตามมาตรา 65 ทวิ ( 10 ) 
"เชื่อว่าผลจากมาตรการดังกล่าวจะช่วยส่งเสริมให้เกิดการควบรวมกิจการหรือโอนกิจการทั้งหมดให้แก่กันสอดคล้องกับแนวทางการปรับปรุงโครงสร้างตลาดทุนไทย และช่วยการจัดเก็บภาษีเงินปันผลของบริษัทที่มีการควบรวมกิจการหรือโอนกิจการทั้งหมดเป็นมาตรฐานเดียวกันกับกรณีที่ไม่ได้ควบรวมกิจการ ซึ่งมาตรการนี้จะทำให้ฐานภาษีของรัฐบาลเพิ่มขึ้นในระยะยาว"นายวัชระกล่าว